Informatīvais ziņojums “Par darbības programmas “Izaugsme un nodarbinātība” 4.2.1.2. pasākuma “Veicināt energoefektivitātes paaugstināšanu valsts ēkās” pirmās un otrās projektu iesniegumu atlases kārtas īstenošanas progresu”

Informatīvais ziņojums “Par darbības programmas “Izaugsme un nodarbinātība” 4.2.1.2. pasākuma “Veicināt energoefektivitātes paaugstināšanu valsts ēkās” pirmās un otrās projektu iesniegumu atlases kārtas īstenošanas progresu” (turpmāk – Informatīvais ziņojums) sagatavots, lai informētu par Eiropas Savienības struktūrfondu un Kohēzijas fonda 2014. - 2020. gada plānošanas periodā Ekonomikas ministrijas (turpmāk - EM) pārziņā esošās darbības programmas “Izaugsme un nodarbinātība” 4.2.1.2. pasākuma “Veicināt energoefektivitātes paaugstināšanu valsts ēkās” (turpmāk - 4.2.1.2. pasākums) pirmās un otrās projektu iesniegumu atlases kārtas ietvaros ministriju pārziņā esošo ēku atjaunošanas progresu. 4.2.1.2. pasākumam plānotais kopējais publiskais finansējums sastāda 115 127 027 *euro*, savukārt pieejamais kopējais publiskais finansējums 111 371 714 *euro*. 4.2.1.2. pasākuma ietvaros pieejamais publiskais finansējums pirmās kārtas ēku atjaunošanai 76 693 686 *euro,* savukārt otrās atlases kārtas īstenošanai pieejamais kopējais publiskais finansējums 32 507 612 *euro.*

**Situācijas raksturojums**

**4.2.1.2. pasākuma pirmās un otrās atlases kārtas publiskā finansējuma apguve**

Pēc Finanšu ministrijas apkopotās informācijas par finanšu rādītāju izpildi, līdz 02.04.2019. starpposma finanšu mērķis, par ko ziņots EK, ir sasniegts 31% apmērā. Pēc šobrīd pieejamās informācijas Kohēzijas politikas fondu vadības informācijas sistēmā, 2018. gada noteiktā finanšu mērķa izpilde tiek nodrošināta 102% apmērā (skatīt 1. tabulu).

*1. tabula*

**4.2.1.2. pasākuma pirmās un otrās atlases kārtas ietvaros finanšu rādītāju izpilde** (05.08.2019. informācija)

|  |  |  |  |  |  |
| --- | --- | --- | --- | --- | --- |
| Kopējais publiskais finansējums, EUR | Pieejamais kopējais publiskais finansējums, EUR | **2018. gada starpposma finanšu mērķis,** EUR | Snieguma rezerve, EUR | **Pabeigti projekti** | CFLA apstiprinātie maksājumu pieprasījumi |
| 115 127 027 | 111 371 714 | 19 412 881 | 3 755 313 | 14 gab., 6,56 milj. *euro* | 19,86 milj. *euro*, **102%** |

Ņemot vērā līdz šim projektu iesniedzēju iesniegtos finansēšanas plānus CFLA, varam novērot, ka 4.2.1.2. pasākuma pirmās un otrās atlases kārtas ietvaros projekta iesniedzēji finansiāli visapjomīgākos maksājuma pieprasījumus plāno iesniegt 2019. gada IV ceturksnī (skatīt 1. attēlu). Lai gan 1. attēls atspoguļo līdz šim iesniegto projektu ietvaros projektu iesniedzēju plānotos maksājuma pieprasījumus, nevar apgalvot, ka šāda finansējuma plūsma arī tiks nodrošināta potenciāli iespējamo neīstenoto projektu dēļ.

*1. attēls.* **4.2.1.2. pasākuma pirmās un otrās atlases kārtas ietvaros iesniegto projektu pieteikumu plānotā publiskā finansējuma plūsma *(euro)*** (05.08.2019. informācija)

No 2016. gada 19. septembra 4.2.1.2. pasākuma pirmās kārtas projektu iesniegumu atlases sākuma līdz š.g. 1. augustam sadarbības iestādē Centrālā finanšu un līgumu aģentūrā (turpmāk - CFLA) iesniegts 101 projekta pieteikums no 120 plānotajiem projekta pieteikumiem par kopējo publisko finansējumu 66 890 758.38 *euro.* No iesniegtajiem projekta pieteikumiem tikai 14 projekta pieteikumiem par kopējo finansējumu 6 560 560.98 *euro* ir pabeigta projekta īstenošana, 17 projekta pieteikumi par kopējo publisko finansējumu 17 943 121.47 *euro* ir vērtēšanas stadijā, savukārt 70 projekta pieteikumiem ir noslēgti līgumi/vienošanās 42 387 075.93 *euro* apmērā. Līdz šim brīdim vēl ir neiesniegti 19 projekta pieteikumi par kopējo publisko finansējumu 9 802 927.62 *euro* (skatīt 2.attēlu).

*2.attēls.* **4.2.1.2. pasākuma pirmās atlases kārtas ietvaros plānoto ēku atjaunošanas virzība CFLA** (01.08.2019. informācija)

No 2018. gada 7. marta līdz š.g. 1. augustam 4.2.1.2. pasākuma otrās kārtas projektu iesniegumu atlases kārtā tika iesniegti 28 projektu pieteikumi no 31 plānotā par kopējo finansējumu 29 791 530.92 *euro*, no kuriem tikai 8 projekta pieteikumiem par kopējo finansējumu 9 588 145.29 *euro* ir noslēgti līgumi (nevienam nav pabeigta projekta īstenošana), savukārt 20 projekta pieteikumi ir vērtēšanas stadijā. Līdz šim brīdim vēl nav iesniegti 3 projekta pieteikumi par kopējo publisko finansējumu 2 716 081.08 *euro* (skatīt 3.attēlu).

*3.attēls.* **4.2.1.2. pasākuma otrās atlases kārtas ietvaros plānoto ēku atjaunošanas virzība CFLA** (01.08.2019. informācija)

Informējam, ka, lai veicinātu 4.2.1.2. pasākumam pieejamā finansējuma straujāku apguvi, līdz šim ir veikti virkne uzlabojumi 4.2.1.2. pasākuma regulējošos Ministra kabineta noteikumos, dodot iespēju projektu iesniedzējiem vienkāršotā kārtībā palielināt projekta attiecināmo izmaksu apjomu arī pēc līguma noslēgšanas par projekta īstenošanu, kā arī atvieglojot un paātrinot uzaicinājuma nosūtīšanas procesu u.c.. Ir veikti vairākkārtēji grozījumi 4.2.1.2. pasākuma regulējošos Ministra kabineta noteikumos ar mērķi atvieglot projektu īstenošanu un maksimāli attiecināt nepieciešamos izdevumus projektu īstenošanai, piemēram, palielinot maksimālā finansējuma apmēru uz m2 (šobrīd noteikta maksimāli nosakāmā vērtība 300 euro/m2).

**4.2.1.2. pasākuma pirmās atlases kārtas situācijas raksturojums**

4.2.1.2. pasākuma pirmās projektu iesniegumu atlases kārtas īstenošanai pieejamais publiskais finansējums ēkāmir sadalīts **kvotās** ministrijām (pēc lietotāja, nevis īpašnieka) **proporcionāli lietošanā esošo valsts ēku apkurināmo telpu platībai** (skatīt Ministru kabineta 2016. gada 9. augusta noteikumu Nr. 534 "Darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.2. pasākuma "Veicināt energoefektivitātes paaugstināšanu valsts ēkās" pirmās projektu iesniegumu atlases kārtas īstenošanas noteikumi" (turpmāk – MK noteikumi Nr. 534) 1. pielikumu “Eiropas Reģionālās attīstības fonda un valsts budžeta finansējuma sadalījums”).

Katra ministrija ir iesniegusi Ekonomikas ministrijai sarakstu ar ministriju un to padotības iestāžu īpašumā un lietošanā esošajām valsts ēkām, kurās 4.2.1.2. pasākuma ietvaros plānots īstenot energoefektivitātes paaugstināšanas pasākumus (turpmāk - prioritārais valsts ēku saraksts (skatīt <https://www.em.gov.lv/files/es_fondi/EMAnot_Pielikums_Prioritarais_saraksts_4212SAMP_1karta_12082019.xlsx> )), kas regulāri tiek aktualizēts. Prioritārajā valsts ēku sarakstā katrai ēkai ir norādīts nepieciešamā publiskā finansējuma apmērs, kā arī noteikts termiņš līdz kuram projekta pieteikums jāiesniedz CFLA. Katra ministrija pati koordinē, kad notiek projektu iesniegumu iesniegšana CFLA un īstenošana ierobežotas atlases ietvaros.

Ņemot vērā, ka 4.2.1.2. pasākumā pirmajā atlases kārtā pastāv kvotu sadalījums, ministrijas un projektu iesniedzēji nav motivēti ātri un efektīvi īstenot projektus. Lai gan iesniegto projektu skaits CFLA palielinās, kopumā 7 ministrijas vēl nav iesniegušas projekta pieteikumus 100% apmērā par visām ēkām, ko plānots atjaunot 4.2.1.2. pasākuma pirmās atlases kārtas ietvaros (skatīt 2. tabulu):

1. **Satiksmes ministrija** sākotnēji plānoja atjaunot ēku VAS “Latvijas dzelzceļš”, tomēr izvērtējot riskus un pieejamo finansējumu secināja, ka projekts nav realizējam un publiskais finansējums tiks novirzīt projekta iesniedzējam Latvijas Jūras akadēmijas ēkai Flotes ielā 12k-5, kas ir Satiksmes ministrijas tiesiskajā valdījumā. Publiskā finansējuma atlikums nav paredzēts.
2. **Ekonomikas ministrijas** kvota būs pieejama pilnā apmērā atbilstoši MK noteikumu Nr. 534 1. pielikumā noteiktam (2 843 514.00 *euro)*. Informējam, ka šobrīd notiek noslēgtā līguma laušana ar CFLA par ēku Pērses iela 2 (šobrīd līguma laušana procesā), jo izvērtējot situāciju projekta iesniedzējs secināja, ka projekta ietvaros netiks nodrošināta rādītāju sasniegšana.
3. **Iekšlietu ministrijai** projektu pieteikumi tiek sniegti secīgi, lai apzinātos katra projekta izmaksas un sadārdzinājuma gadījumā pārdalītu pieejamo kvotu projektiem, kuri atrodas īstenošanas procesā. Iekšlietu ministrijai vēl nav iesniegti 6 projektu pieteikumi par kopējo finansējumu 228 327.65 *euro* un iesniedzot visus plānotos projekta pieteikumus, atbilstoši MK noteikumu Nr. 534 1.pielikumā noteiktajam, kvota tiek pārsniegta par 18 363.51 *euro*.
4. **Aizsardzības ministrijai** vēl nav iesniegts viens projekta pieteikums par kopējo finansējumu 272 415.94 euro. Pēc projekta pieteikuma iesniegšanas publiskā finansējuma atlikums nav paredzēts.
5. **Zemkopības ministrijai** vēl nav iesniegti divi projekta pieteikumi par kopējo finansējumu 1 605 250.00 *euro*. Pēc abu projektu pieteikumu iesniegšanas tiek paredzēts publiskā finansējuma atlikums 977 589.90 *euro* apmērā.
6. **Veselības ministrijai** vēl nav iesniegts viens projekta pieteikums par kopējo finansējumu 279 266.00 *euro*. Pēc projekta pieteikuma iesniegšanas, tiek paredzēts publiskā finansējuma atlikums 160 441.14 *euro* apmērā.
7. **Izglītības un zinātnes ministrijai**, kas ir lielākais kvotas turētājs,vēl nav iesniegti pieci projektu pieteikumi par kopējo publisko finansējumu 2 036 911.00 *euro*. Iesniedzot visus plānotos projekta pieteikumus, tiek paredzēts atlikums 58 612.51 *euro* apmērā (ministrijas kvotas ietvaros).

*2. tabula*

**Ministriju pārziņā esošās kvotas ietvaros plānoto projektu pieteikumu skaits un to virzība CFLA**

|  |  |  |  |  |  |  |
| --- | --- | --- | --- | --- | --- | --- |
| **Nr.** | **Kvotas turētājs** | **Plānoto projektu pieteikumu skaits** | **Vērtēšanā** | **Noslēgts līgums par projekta īstenošanu** | **Pabeigta projekta īstenošana** | **Nav iesniegti projekta pieteikumi** |
| **p.k.** |
|  |
| 1 | Satiksmes ministrija | 1 | 0% | 0% | 0% | **100%** |
| 2 | Ekonomikas ministrija | 2 | 0% | 50% | 0% | **50%** |
| 3 | Iekšlietu ministrija | 16 | 6% | 56% | 0% | **38%** |
| 4 | Aizsardzības ministrija | 5 | 20% | 60% | 0% | **20%** |
| 5 | Zemkopības ministrija | 12 | 33% | 25% | 25% | **17%** |
| 6 | Veselības ministrija | 6 | 0% | 67% | 17% | **17%** |
| 7 | Izglītības un zinātnes ministrija | 54 | 17% | 57% | 13% | **13%** |
| 8 | Labklājības ministrija | 8 | 25% | 63% | 13% | **0%** |
| 9 | Vides aizsardzības un reģionālas attīstības ministrija | 4 | 0% | 100% | 0% | **0%** |
| 10 | Finanšu ministrija | 2 | 0% | 50% | 50% | **0%** |
| 11 | Kultūras ministrija | 4 | 0% | 100% | 0% | **0%** |
| 12 | Tieslietu ministrija | 4 | 0% | 100% | 0% | **0%** |
| 13 | VAS “Valsts nekustamie īpašumi” | 2 | 50% | 50% | 0% | **0%** |
| **KOPĀ** | **120** | **15%** | **58%** | **11%** | **16%** |

**Labklājības ministrijas** kvota atbilstoši MK noteikumu Nr. 534 1.pielikumā noteiktam tiek pārsniegta par 155 651.69 *euro*. Visi plānotie projekta pieteikumi ir iesniegti un atrodas vērtēšanas procesā, bet ēka, kura atrodas Jēzusbaznīcas ielā 11, Rīga, tiks īstenota tikai tādā gadījumā, ja noslēdzoties iepirkumiem paliks finansējums no citiem projektiem.

**Finanšu ministrijas, Valsts akciju sabiedrības “Valsts nekustamie īpašumi”** visi plānotie projektu pieteikumi ir iesniegti un publiskā finansējuma atlikuma nav. Savukārt **Tieslietu ministrijai, Vides aizsardzības un reģionālā attīstības ministrijai** un **Kultūras ministrijas** arī ir iesniegti visi plānotie projektu pieteikumi, bet Tieslietu ministrijai publiskā finansējuma atlikums ir 341 805.39 *euro* apmērā, Vides aizsardzības un reģionālā attīstības ministrijai 131.99 *euro* un Kultūras ministrijai 36 711 *euro*.

Augstāk minētās ministrijas paredzamos publiskā finansējuma atlikumus šobrīd nekur nenovirza, tos saglabājot situācijām, kad pēc iepirkuma izsludināšanas būtu paredzams projekta sadārdzinājums u.c. gadījumos. Papildus vēršam uzmanību, ka ir ēkas, kuru atjaunošanai ir nepieciešams papildus finansējums, bet ministrijas (kā atbildīgās par sev aprēķināto kvotu) to nepalielina.

Ņemot vērā augstāk minēto, **kopējais publiskā finansējuma 4.2.1.2. pirmās atlases kārtā atlikums pēc visu projekta pieteikumu iesniegšanas CFLA veidos 4 418 805.93 *euro*.** Lai gan apkopojot ministriju sniegto informāciju, ir novērojami atlikumi, tas nemaina to, ka tajā pašā laikā ir ēkas, kurām nepieciešams publiskais finansējums.

Visi 4.2.1.2. pasākuma pirmās un otrās atlases kārtas neiesniegtie projekta pieteikumi jāiesniedz līdz šī gada 31. decembrim un jāīsteno 48 mēnešu laikā, bet ne vēlāk kā līdz 2022.gada 31. oktobrim. Vēršam uzmanību, ka CFLA projekta pieteikumi tiek iesniegti ar zemu gatavības pakāpi, t.i. tikai ar izstrādātu Ēkas energosertifikātu un tā pielikumiem, “Pārskats par ēkas energosertifikāta aprēķinos izmantotajām ievaddatu vērtībām” un “Pārskats par ekonomiski pamatotiem energoefektivitāti uzlabojošiem pasākumiem, kuru īstenošanas izmaksas ir rentablas paredzamajā (plānotajā) kalpošanas laikā”. Kā minimālā prasība no gatavības stadijas apliecinošiem dokumentiem ir būvniecības ieceres iesniegums, saskaņā ar Ministru kabineta 2014.gada 2.septembra noteikumiem Nr.529 “Ēku būvnoteikumi” (bez 14.punktā norādītajiem pielikumiem), kas apliecināts no būvniecības ierosinātāja puses. Būvvaldē apstiprinātu būvatļauju vai apliecinājuma karti un to pielikumus projekta iesniedzējam jāiesniedz ne vēlāk kā 18 mēnešu laikā no vienošanās vai līguma par projekta īstenošanu parakstīšanas. Šāda pieeja tika izvēlēta, lai neradītu finansiālo slogu uz projektu iesniedzēju budžetu.

Tomēr, lai gan tiek prasīta zema gatavības pakāpe, dokumenti vērtēšanas procesā ir vairākkārtēji jāprecizē, līdz ar to **laiks no projekta iesniegšanas CFLA līdz līguma noslēgšanai vidēji ilgst 1,5 gadu** (informējam, ka ierobežotā projektu iesniegumu atlasē projekta iesniedzējam kopumā ir divas iespējas veikt labojumus projekta pieteikumā). Līdz ar to vidēji **nepieciešami 3 gadi no projekta pieteikuma iesniegšanas CFLA līdz ēkas nodošanai ekspluatācijā.** Papildus šobrīd piesātinātā tirgus dēļ un būvniecības nozares noslodzes un sadārdzinājuma dēļ, projektu īstenošanai varētu būt nepieciešams arī daudz ilgāks laika periods nekā līdz šim.

Tāpat arī ir identificēts, ka CFLA ir iesniegti projekti par ēkām, kuras tikai iespējams tiks atjaunotas trūkstošā finansējuma dēļ, tādā veidā rezervējot piešķirtās kvotas apmēru. Šādu ēku dēļ pastāv risks, ka projektā minētās darbības netiks veiktas un ēkas netiks atjaunotas, līdz ar to EM salīdzinoši vēlu identificēs, ka ir pieejams publiskā finansējuma pārpalikums 4.2.1.2. pasākuma pirmās atlases kārtas ietvaros. Ņemot vērā iepriekš minēto, lai nodrošinātu projektu iespējamu īstenošanu līdz 2022. gada 31. oktobrim, jānodrošina projekta pieteikumu iesniegšana CFLA par visām ēkām, ko plānots atjaunot 4.2.1.2. pasākumā pirmās un otrās atlases kārtas ietvaros, kas ir iekļautas prioritārajā valsts ēku sarakstā līdz 2019. gada 31. decembrim un projektu neizmantotais finansējums jāpārdala ēkām, kurām trūks finansējums, lai īstenotu projektus un mazinātu atsaukto projektu risku.

**Šobrīd 4.2.1.2. pasākuma pirmās un otrās atlases kārtas ietvaros kopējais neapgūtais publiskais finansējums tiek paredzēts 12 519 008.70 *euro* apmērā.** Savukārt no visiem iesniegtajiem projektu pieteikumiem CFLA, **47 ir neattiecināmās izmaksas 17 833 978.48 *euro* apmērā,** kas norāda uz to, ka no ministrijām iedalītais finansējuma apjoms nav pietiekams, lai projekta ietvaros veiktu visus nepieciešamos darbus un sasniegtu neteiktos rādītājus. Nepietiekošā finansējuma iemesli:

1. vairākkārtēji izsludinātie būvniecības iepirkumi noslēgušies bez rezultāta nepietiekama finansējuma dēļ, kas netiek palielināts pat pēc pieprasījuma iesniegšanas attiecīgajiem kvotas turētājiem;
2. novērojams projekta sadārdzinājums pēc iepirkuma izsludināšanas, kā segšanai nav pieejami līdzekļi.

Ne visiem projektu iesniedzējiem ir pieejams brīvais finansējums, lai to novirzītu projekta finansējuma palielināšanai, līdz ar to pastāv risks, ka liela daļa no projektiem netiks īstenoti vai arī vēlāk tiks atsaukti nepietiekama finansējuma vai rādītāju neizpildes dēļ.

Ņemot vērā, ka iepirkuma izsludināšana var noslēgties bez rezultāta, kā arī to, ka būvniecības dokumentācijas izstrāde var ilgt pat gadu, pastāv risks, ka projektu pieteikumi var tikt atsaukti laika trūkuma dēļ (atbilstoši MK noteikumiem Nr. 534 projekta iesniegumā minētās aktivitātes īstenojamas 48 mēnešu laikā pēc tam, kad ar CFLA noslēgts līgums vai vienošanās par projekta īstenošanu, bet ne vēlāk kā līdz 2022. gada 31. oktobrim).

Informējam, ka, ja netiks veiktas nekādas būtiskas izmaiņas 4.2.1.2. pirmās projektu iesniegumu atlases kārtas regulējošos MK noteikumos, finansējuma trūkuma dēļ netiks atjaunota daļa no prioritārā sarakstā paredzētām ēkām, līdz ar to:

1. netiks apgūts 4.2.1.2. pasākumam pieejamais publiskais finansējums;
2. netiks nodrošināta Direktīvas 2012/27ES 3. panta un 5. panta 1. punkta prasību izpilde (katru gadu 3% valsts īpašumā esošo un izmantoto ēku platībās jāīsteno energoefektivitātes paaugstināšanas pasākumi).

**Priekšlikumi turpmākai rīcībai**

Ņemot vērā iepriekš minēto, EM nepieciešams veikt izmaiņas 4.2.1.2. pasākuma pirmajā atlases kārtā (saglabājot esošos vērtēšanas kritērijus un izmaksu ierobežojumu (300 euro/m2). Līdz ar to EM nepieciešams noteikt:

1. **veikt grozījumus MK noteikumos Nr. 534:**
	* neparedzot kvotu sadalījumu – par visu atlases kārtai publiskā finansējuma sadalījumu atbildīga EM (projektu vērtēšanu joprojām turpina CFLA);
	* ministrijas vairs neizsniedz MK noteikumos Nr. 53414. punktā minētos apliecinājumus ar atļauju īstenot projektu;
	* EM visiem projekta iesniedzējiem sniedz saskaņojumu par pieprasītā finansējuma apmēru (par ēkām, kas norādītas prioritārajā valsts ēku sarakstā);
	* ēkām, kurām ir noslēgti līgumi/vienošanās ar CFLA un ir nepietiekams finansējuma apjoms, tiek sniegts pieprasījums EM par finansējuma palielinājumu ar argumentētu pamatojumu.
2. **papildināt projekta iesnieguma veidlapas aizpildīšanas metodiku pie sadaļas “Finansiālā kapacitāte” par neattiecināmo izdevumu segšanas avotu.**

**Veikto izmaiņu plusi:**

1. apgūts publiskais finansējums;
2. realizēti visi projekti, kuriem trūkst finansējums pirmās atlases kārtas ietvaros;
3. ministrijas un VAS “Valsts nekustamie īpašumi”, kas CFLA iesnieguši visus plānotos projektu pieteikumus, **iespēja atjaunot vēl kādu ēku** (iekļaujot tās prioritārajā valsts ēku sarakstā);
4. **nodrošināta Direktīvas 2012/27ES 3. panta un 5. panta 1. punkta prasību izpilde** (katru gadu 3% valsts īpašumā esošo un izmantoto ēku platībās jāīsteno energoefektivitātes paaugstināšanas pasākumi).

Ekonomikas ministrs R. Nemiro

Vīza:

Valsts sekretārs Ē. Eglītis

V.Soļonova, 67013171,Vita.Solonova@em.gov.lv